ભગવતીભાઈ સુરતના સંસ્કાર જીવન સાથે ઓતપ્રોત હતા. નવી પેઢીના સર્જકો માટે એમનું ઘર વર્કશોપ-કોઢ જેવું હતું. એમની પાડોશમાં સંગીતકાર રહેતા હતા. ભગવતીભાઈ સંગીત જાણતા અને ગઝલ સૂર સાચવીને ગાતા. એમના વક્તવ્યમાં સંસ્કૃત સમાસો આવે એ શુદ્ધ ઉચ્ચારને કારણે સાંભળવા ગમે. આંખોની નબળાઈ વધતી ગઈ પણ એ હાર્યા નહીં. છેલ્લાં બેએક વર્ષને બાદ કરતાં એ સક્રિય રહ્યા. જનક નાનુભાઈ નાયકનો આખો પરિવાર એમને વડીલ માનતો. સાહિત્ય સંગમની પ્રવૃત્તિઓ સાથે એ સંકળાયેલા રહ્યા. પત્રકાત્વ અને પ્રવચનો દ્વારા એમણે સુરતને પોતાનું ઘર માન્યું, સુરતે અનેક વાર એમને નવાજ્યા, સાક્ષી બનવા મારે જવાનું થતું.